I u Aziji, kao i u Europi, smrt ranije pogađa izrazito debele osobe
U Indiji i Bangladešu visok rizik od preuranjene smrti zamjetan je i kod ekstremno mršavih - pokazuje studija sveučilišta Vanderbilt
"Oni s najnižom stopom smrtnosti, bili su ljudi koji su imali normalnu težinu. Što je BMI bio veći, povećavao se i rizik od smrti" - kaže Wei Zheng. Jedno novo istraživanje provedeno na više od milijun i sto tisuća ljudi u šest azijskih zemalja pokazuje da debeli ljudi u ovim zemljama imaju veći rizik od smrti, u odnosu na one čija je tjelesna težina u granicama normalne. Ovo istraživanje također pokazuje razlike između stanovnika južne i istočne Azije. Mnoga ranija istraživanja pokazala su da se rizik od smrti povećava s povećanjem indeksa tjelesne mase, poznatog po kratici BMI. BMI je mjerilo tjelesne masnoće koje se temelji na visini i težini. Većina ovih istraživanja, međutim, provedena je u Europi i drugim zapadnim zemljama, te znanstvenici nisu bili sigurni mogu li se rezultati primjeniti drugdje. Kako bi pronašli odgovor, Wei Zheng sa Sveučilista Vanderbilt i njegove kolege prikupili su informacije iz Kine, Tajvana, Južne Koreje, Japana, Bangladeša i Indije. Došli su do zaključka da je veza između BMI-a i rizika od smrti kod Azijata općenito slična onoj kod stanovnika zapadnih zemalja. "Oni s najnižom stopom smrtnosti, bili su ljudi koji su imali normalnu težinu. Što je BMI bio veći, povećavao se i rizik od smrti" - kaže Wei Zheng. Ova je činjenica važna jer proporcionalno više stanovnika Azije ima niži BMI. "Primjerice, radi se o ljudima čiji je BMI niži od 15. Ovo istraživanje pokazuje da i oni sa vrlo niskim BMI-em, imaju vrlo visok rizik od smrti. Ovi podaci šalju vrlo jasnu poruku da te osobe moraju povećati svoju tjelesnu težinu" - rekao nam je ovaj istraživač sa sveučilišta Vanderbilt. Neke od najvećih stopa smrtnosti zapažene su upravo kod ljudi koji su ekstremno mršavi. Istraživanje također pokazuje zapanjujuće razlike između stanovnika istočne i južne Azije. Među stanovnicima Indije i Bangladeša povećani BMI kod osoba koje su gojazne, i čak patološki gojazne, nije značio i povećani rizik od smrti. Wei Zheng kaže da je moguće da je povećana težina kod ovih osoba značila prosperitet i višu poziciju u društvu: "Oni imaju relativno visok socioekonomski status, što znači da imaju bolji pristup zdravstvenoj skrbi." Rezultati ovog istraživanja objavljeni su u stručnom časopisu The New England Journal of Medicine.